CELEX: 32020D1237
Language: el
Date: 2020-08-25 00:00:00
Title: Απόφαση (ΕΕ) 2020/1237 της Επιτροπής της 25ης Αυγούστου 2020 με την οποία επιτρέπεται στο Ηνωμένο Βασίλειο να παρατείνει ορισμένες περιόδους που ορίζονται στα άρθρα 3 και 11 του κανονισμού (ΕΕ) 2020/698 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2020) 5757] (Το κείμενο στην αγγλική γλώσσα είναι το μόνο αυθεντικό)

31.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 282/22
               
            
         ΑΠΟΦΑΣΗ (ΕΕ) 2020/1237 ΤΗΣ ΕΠΙΤΡΟΠΗΣ
         της 25ης Αυγούστου 2020
         με την οποία επιτρέπεται στο Ηνωμένο Βασίλειο να παρατείνει ορισμένες περιόδους που ορίζονται στα άρθρα 3 και 11 του κανονισμού (ΕΕ) 2020/698 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2020) 5757]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2020/698 του Ευρωπαϊκού Κοινοβουλίου και του Συμβουλίου, της 25ης Μαΐου 2020, για τη θέσπιση ειδικών και προσωρινών μέτρων λόγω της επιδημικής έκρηξης της COVID‐19 και σχετικά με την ανανέωση ή επέκταση ορισμένων πιστοποιητικών, αδειών και εγκρίσεων και με την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές (1), και ιδίως το άρθρο 3 παράγραφος 3 και το άρθρο 11 παράγραφος 4, σε συνδυασμό με το άρθρο 131 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας,
         Εκτιμώντας τα ακόλουθα:
         
                     (1)
                  
                  
                     Με το άρθρο 3 παράγραφος 1 του κανονισμού (ΕΕ) 2020/698 παρατείνεται η ισχύς των αδειών οδήγησης οι οποίες διαφορετικά θα είχαν λήξει ή θα έληγαν μεταξύ της 1ης Φεβρουαρίου 2020 και της 31ης Αυγούστου 2020.
                  
               
                     (2)
                  
                  
                     Με το άρθρο 11 παράγραφος 2 του κανονισμού (ΕΕ) 2020/698 παρατείνονται οι προθεσμίες για την ολοκλήρωση, από τον κάτοχο άδειας μηχανοδηγού, περιοδικών ελέγχων οι οποίες διαφορετικά θα είχαν λήξει ή θα έληγαν μεταξύ της 1ης Μαρτίου 2020 και της 31ης Αυγούστου 2020.
                  
               
                     (3)
                  
                  
                     Με επιστολή της 31ης Ιουλίου 2020, το Ηνωμένο Βασίλειο υπέβαλε αιτιολογημένη αίτηση για την έγκριση παράτασης, κατά τέσσερις μήνες, της περιόδου μεταξύ της 1ης Φεβρουαρίου 2020 και της 31ης Αυγούστου 2020 που ορίζεται στο άρθρο 3 παράγραφος 1 του εν λόγω κανονισμού και παράτασης, κατά τέσσερις μήνες, της περιόδου των επτά μηνών που ορίζεται στο ίδιο άρθρο 3 παράγραφος 1. Με την ίδια επιστολή, το Ηνωμένο Βασίλειο υπέβαλε επίσης αιτιολογημένη αίτηση για την έγκριση παράτασης, κατά τέσσερις μήνες, της περιόδου μεταξύ της 1ης Μαρτίου 2020 και της 31ης Αυγούστου 2020 που ορίζεται στο άρθρο 11 παράγραφος 2 του εν λόγω κανονισμού.
                  
               
                     (4)
                  
                  
                     Όσον αφορά τις άδειες οδήγησης στο πλαίσιο της οδηγίας 2006/126/ΕΚ του Ευρωπαϊκού Κοινοβουλίου και του Συμβουλίου (2), σύμφωνα με τις πληροφορίες που παρασχέθηκαν από το Ηνωμένο Βασίλειο, αρμόδιος φορέας για την έκδοση αδειών οδήγησης στη Μεγάλη Βρετανία είναι η Υπηρεσία ταξινόμησης οχημάτων και έκδοσης αδειών οδήγησης (Driver and Vehicle Licensing Agency, στο εξής: DVLA), η οποία διατηρεί δεδομένα για 49 εκατομμύρια κατόχους αδειών οδήγησης και περισσότερους από 40 εκατομμύρια κατόχους ταξινομηθέντων οχημάτων. Κατά μέσο όρο, η DVLA λαμβάνει κάθε μήνα περίπου 1,6 εκατομμύρια ταχυδρομικά αντικείμενα. Παρόλο που οι διαδικτυακοί δίαυλοι της DVLA ήταν διαθέσιμοι καθ’ όλη τη διάρκεια της πανδημίας, υπάρχουν ορισμένες συναλλαγές οι οποίες μπορούν να ολοκληρωθούν μόνο με την υποβολή έντυπης αίτησης συνοδευόμενης από τα σχετικά δικαιολογητικά. Σε αυτές περιλαμβάνεται και η ανανέωση των αδειών οδήγησης, σε ορισμένες περιπτώσεις. Κάθε μήνα η DVLA λαμβάνει πάνω από 200 000 έντυπες αιτήσεις ανανέωσης από οδηγούς οι οποίοι πρέπει να ανανεώσουν τη διάρκεια διοικητικής ισχύος της άδειας τους ή το δικαίωμά τους να οδηγούν εάν είναι 70 ετών και άνω. Στα πρόσωπα που υποβάλλουν έντυπες αιτήσεις περιλαμβάνονται επίσης οι επαγγελματίες οδηγοί που πρέπει να ανανεώσουν την άδεια οδήγησης που διαθέτουν για φορτηγά και/ή λεωφορεία, καθώς και εκείνοι που πρέπει να ανανεώσουν μια άδεια οδήγησης η οποία είχε περιοριστεί για ιατρικούς λόγους. Το Ηνωμένο Βασίλειο θεωρεί ότι αυτό απαιτεί την παρουσία σημαντικού αριθμού υπαλλήλων στις εγκαταστάσεις έκδοσης αδειών της DVLA, προκειμένου να γίνει η επεξεργασία των αιτήσεων και η έκδοση των ανανεώσεων. Η ανανέωση των αδειών οδήγησης στη Βόρεια Ιρλανδία πραγματοποιείται από την Υπηρεσία οδηγών και οχημάτων (Driver and Vehicle Agency, στο εξής: DVA), η οποία αντιμετωπίζει παρόμοιους περιορισμούς με την DVLA όσον αφορά την ικανότητά της να ανανεώνει τις άδειες οδήγησης.
                  
               
                     (5)
                  
                  
                     Προκειμένου να προληφθεί και να περιοριστεί η εξάπλωση της νόσου COVID-19, εισήχθησαν απαιτήσεις για το κλείσιμο ορισμένων επιχειρήσεων και εγκαταστάσεων και για την επιβολή περιορισμών στις μετακινήσεις και τις συγκεντρώσεις: στις 26 Μαρτίου για την Αγγλία και την Ουαλία [The Health Protection (Coronavirus, Restrictions) (England) Regulations 2020· The Health Protection (Coronavirus Restrictions) (Wales) Regulations 2020], στις 28 Μαρτίου για τη Σκωτία [the Health Protection (Coronavirus) (Restrictions) (Scotland) Regulations 2020] και στις 28 Μαρτίου για τη Βόρεια Ιρλανδία [The Health Protection (Coronavirus, Restrictions) Regulations (Northern Ireland) 2020].
                  
               
                     (6)
                  
                  
                     Σύμφωνα με τις πληροφορίες που παρασχέθηκαν από το Ηνωμένο Βασίλειο, η DVLA απασχολεί 6 000 υπαλλήλους, οι οποίοι εργάζονται ως επί το πλείστον σε ένα κτίριο, όπου διενεργούνται όλες οι δραστηριότητες έκδοσης αδειών. Όταν επιβλήθηκαν οι περιορισμοί λόγω της νόσου COVID-19, η DVLA αναγκάστηκε να μειώσει τον αριθμό των υπαλλήλων που εργάζονται στο γραφείο από 6 000 σε 800, με παρουσία μόλις 300 υπαλλήλων στο γραφείο κατά τα πρώτα στάδια των εν λόγω περιορισμών. Αυτό σημαίνει ότι η DVLA δεν ήταν σε θέση να διεκπεραιώσει τον συνήθη όγκο συναλλαγών. Υπό κανονικές συνθήκες, η DVLA διεκπεραιώνει περίπου 140 000 έντυπες αιτήσεις ανανέωσης κάθε μήνα. Τον Απρίλιο του 2020, ο όγκος αυτός μειώθηκε σε λιγότερο από 13 000 αιτήσεις, ενώ τον Μάιο του 2020 ο αριθμός των αιτήσεων που διεκπεραιώθηκαν ήταν λίγο μικρότερος από 30 000.
                  
               
                     (7)
                  
                  
                     Ενώ καταβάλλεται κάθε προσπάθεια για την αύξηση της δυναμικότητας, η διατήρηση των απαιτούμενων από τον νόμο μέτρων κοινωνικής αποστασιοποίησης εξακολουθεί να έχει σημαντικό αντίκτυπο στον αριθμό των υπαλλήλων της DVLA που είναι ανά πάσα στιγμή διαθέσιμοι για την επεξεργασία των αιτήσεων. Ο νόμος στην Ουαλία, όπου βρίσκονται οι εγκαταστάσεις της DVLA, απαιτεί από τους οργανισμούς να λαμβάνουν όλα τα εύλογα μέτρα ώστε να διασφαλίζεται ότι τηρείται απόσταση δύο μέτρων σε συγκεκριμένες εγκαταστάσεις. Ο αριθμός των υπαλλήλων που μπορούν να είναι παρόντες στην εγκατάσταση όπου εκδίδονται οι άδειες σε οποιαδήποτε χρονική στιγμή περιορίζεται επί του παρόντος σε περίπου 1 600 άτομα, το οποίο αντιστοιχεί σε μείωση κατά 75 % σε σχέση με την προ COVID-19 κατάσταση. Κατά συνέπεια, ο αριθμός των αιτήσεων ανανέωσης που μπορεί να διεκπεραιώσει και να εκδώσει επί του παρόντος η DVLA είναι σημαντικά μικρότερος των 200 000 ανά μήνα και η δυναμικότητα δεν θα επανέλθει στα κανονικά επίπεδα πριν από το 2021, το νωρίτερο.
                  
               
                     (8)
                  
                  
                     Σύμφωνα με τις πληροφορίες που παρασχέθηκαν από το Ηνωμένο Βασίλειο, η τρέχουσα πρόβλεψη είναι ότι μεταξύ της 1ης Σεπτεμβρίου 2020 και της 31ης Δεκεμβρίου 2020 η DVLA θα λάβει περίπου 1,5 εκατομμύρια αιτήσεις ανανέωσης άδειας οδήγησης. Στο πλαίσιο αυτών, η DVLA αναμένεται να λαμβάνει περίπου 200 000 έντυπες αιτήσεις ανά μήνα.
                  
               
                     (9)
                  
                  
                     Σύμφωνα με τις πληροφορίες που παρασχέθηκαν από το Ηνωμένο Βασίλειο, η DVLA εξακολουθεί να εφαρμόζει πρόσθετα μέτρα για να μετριάσει τον αντίκτυπο της σημαντικής έλλειψης προσωπικού. Ωστόσο, τα μέτρα αυτά δεν επαρκούν ώστε να επιτρέψουν στην DVLA να επανέλθει σε επίπεδα διεκπεραίωσης 200 000 έντυπων αιτήσεων ανανέωσης ανά μήνα. Αυτό ισχύει παρά το γεγονός ότι τα μέτρα που έχουν ληφθεί είναι εκτεταμένα και περιλαμβάνουν την καθιέρωση της εργασίας με βάρδιες για τη διεκπεραίωση αιτήσεων εκτός των ορίων της κανονικής εργάσιμης ημέρας, την αύξηση του αριθμού των υπαλλήλων και τη διάθεση επαρκούς χώρου σε αυτούς, καθώς και τη μίσθωση πρόσθετου χώρου γραφείων ώστε να καταστεί δυνατή η αύξηση του όγκου των δραστηριοτήτων αδειοδότησης, κατά τρόπο που συνάδει με τους νόμους περί κοινωνικής αποστασιοποίησης οι οποίοι εφαρμόζονται για τον μετριασμό των επιπτώσεων της νόσου COVID-19. Παρότι τα μέτρα αυτά θα συμβάλουν στην αποκατάσταση της κανονικής δυναμικότητας το 2021, δεν θα είναι επαρκή ώστε να μπορέσει η DVLA να επανέλθει σε επίπεδα διεκπεραίωσης 200 000 έντυπων αιτήσεων ανανέωσης άδειας κάθε μήνα, μεταξύ του Σεπτεμβρίου και του Δεκεμβρίου 2020.
                  
               
                     (10)
                  
                  
                     Σύμφωνα με τις πληροφορίες που παρασχέθηκαν από το Ηνωμένο Βασίλειο, τα γραφεία της DVA (Βόρεια Ιρλανδία) έκλεισαν στις 27 Μαρτίου 2020 και η επεξεργασία των έντυπων αιτήσεων ανεστάλη. Το προσωπικό που εργάζεται εξ αποστάσεως μπόρεσε να διεκπεραιώσει τις αιτήσεις που υποβλήθηκαν μέσω των διαδικτυακών διαύλων αλλά δεν ήταν δυνατή η διεκπεραίωση των έντυπων αιτήσεων. Η DVA έχει σταδιακά αυξήσει τον αριθμό των υπαλλήλων που πηγαίνουν στο γραφείο, αρχικά για τη διεκπεραίωση αιτήσεων για εργαζόμενους σε νευραλγικές θέσεις, και έχει εξασφαλίσει επιπλέον προσωρινούς χώρους, ώστε να διασφαλιστεί ότι το προσωπικό που εργάζεται στο γραφείο μπορεί να τηρήσει την κοινωνική αποστασιοποίηση. Μέρος του προσωπικού συνεχίζει να εργάζεται εξ αποστάσεως. Παρά τη χαλάρωση των περιορισμών, οι περιορισμοί που εξακολουθούν να ισχύουν συνεπάγονται, για όσους απαιτείται να επισκεφτούν έναν γιατρό, δυσκολίες στη συμπλήρωση ιατρικών εντύπων προς υποστήριξη των αιτήσεων άδειας οδήγησης που υποβάλλουν. Όπως και στην περίπτωση της DVLA, ενδεχόμενη επαναφορά των περιορισμών θα επέφερε περαιτέρω επιπτώσεις στην ικανότητα της DVA να διεκπεραιώνει αιτήσεις.
                  
               
                     (11)
                  
                  
                     Σύμφωνα με τις πληροφορίες που παρασχέθηκαν από το Ηνωμένο Βασίλειο, ένας επιπλέον παράγοντας που επηρεάζει την επιστροφή στην κανονικότητα είναι το γεγονός ότι πολλοί οδηγοί δεν ήταν σε θέση να υποβάλουν αίτηση για την ανανέωση των αδειών τους. Τον Μάρτιο του 2020, συστήθηκε σε ορισμένες ομάδες ανθρώπων, συμπεριλαμβανομένων εκείνων που θεωρείται ότι διατρέχουν ιδιαίτερο κίνδυνο σοβαρής ασθένειας λόγω της νόσου COVID-19 ή ότι είναι εξαιρετικά κλινικά ευπαθείς, να υιοθετήσουν μια σειρά αυστηρότερων μέτρων για την απομόνωσή τους από τους υπόλοιπους ανθρώπους. Αυτό σήμαινε ότι οι εν λόγω οδηγοί δεν ήταν σε θέση να αποκτήσουν τα απαραίτητα έντυπα ή να υποβληθούν σε ιατρικές αξιολογήσεις προκειμένου να υποβάλουν έντυπη αίτηση για την ανανέωση της άδειας οδήγησής τους. Παρόλο που οι περιορισμοί στο Ηνωμένο Βασίλειο είναι σε στάδιο χαλάρωσης και οι οδηγοί μπορούν να επανέλθουν σε περισσότερες από τις καθημερινές τους δραστηριότητες, ορισμένοι περιορισμοί εξακολουθούν να υφίστανται. Αυτό σημαίνει ότι ορισμένοι από τους εν λόγω οδηγούς εξακολουθούν να μην είναι σε θέση να παράσχουν όλα τα αναγκαία έγγραφα που απαιτούνται για την υποβολή έγκυρης αίτησης ανανέωσης. Επιπλέον, οι περιορισμοί χαλαρώνουν με διαφορετικό ρυθμό στα διάφορα έθνη του Ηνωμένου Βασιλείου, γεγονός που περιπλέκει περαιτέρω την κατάσταση.
                  
               
                     (12)
                  
                  
                     Σύμφωνα με τις πληροφορίες που παρασχέθηκαν από το Ηνωμένο Βασίλειο, τα άτομα ηλικίας 70 ετών και άνω και τα άτομα με ορισμένες υποκείμενες ιατρικές παθήσεις ενδέχεται να επιθυμούν να ελαχιστοποιήσουν τις επαφές τους με άλλα άτομα και θα προτιμούσαν να μην επισκεφθούν τα ταχυδρομεία ή τους φωτογραφικούς θαλάμους για να λάβουν τα έγγραφα που χρειάζονται για τη συμπλήρωση της έντυπης αίτησης. Για την περίοδο μεταξύ του Σεπτεμβρίου 2020 και της 31ης Δεκεμβρίου 2020, προβλέπεται ότι θα πρέπει να ανανεωθούν οι άδειες περίπου 650 000 οδηγών ηλικίας 70 ετών και άνω. Αυτό σημαίνει ότι, χωρίς περαιτέρω παράταση, από τον Σεπτέμβριο του 2020, ορισμένοι από αυτούς τους 650 000 οδηγούς ενδέχεται να χάσουν το δικαίωμά τους να οδηγούν.
                  
               
                     (13)
                  
                  
                     Όσον αφορά την ολοκλήρωση των περιοδικών ελέγχων για τους μηχανοδηγούς σύμφωνα με την οδηγία 2007/59/ΕΚ του Ευρωπαϊκού Κοινοβουλίου και του Συμβουλίου (3), το Ηνωμένο Βασίλειο θεωρεί ότι αυτή είναι πιθανό να παραμείνει ανέφικτη και μετά τις 31 Αυγούστου 2020, τουλάχιστον για ορισμένους μηχανοδηγούς.
                  
               
                     (14)
                  
                  
                     Σύμφωνα με τις πληροφορίες που παρασχέθηκαν από το Ηνωμένο Βασίλειο, ένας σημαντικός αριθμός περιοδικών ιατρικών ελέγχων για μηχανοδηγούς ανεστάλη από τις 26 Μαρτίου 2020 έως τις 4 Ιουλίου 2020, λόγω των αυστηρών ελέγχων που εφάρμοσε η κυβέρνηση για την πρόληψη της εξάπλωσης της νόσου COVID-19. Οι περιορισμοί άρχισαν να χαλαρώνουν στις αρχές Μαΐου 2020 και έκτοτε οι περιοδικοί ιατρικοί έλεγχοι έχουν αρχίσει εκ νέου να διεξάγονται. Το Ηνωμένο Βασίλειο έχει εκδώσει κατευθυντήριες γραμμές σχετικά με τον τρόπο που πρέπει να διεξάγονται οι περιοδικοί έλεγχοι, τηρώντας παράλληλα τα τρέχοντα μέτρα για τον έλεγχο της νόσου COVID-19. Ωστόσο, παρότι η χαλάρωση των κανόνων κοινωνικής αποστασιοποίησης έχει επιτρέψει την ολοκλήρωση ορισμένων περιοδικών ελέγχων, η αναστολή πολλών προγραμματισμένων επισκέψεων μεταξύ του Μαρτίου και του Ιουλίου 2020 έχει ως αποτέλεσμα τη συσσώρευση εκκρεμών ιατρικών ελέγχων που εξακολουθεί να χρειάζεται να ολοκληρωθούν.
                  
               
                     (15)
                  
                  
                     Σύμφωνα με τις πληροφορίες που παρασχέθηκαν από το Ηνωμένο Βασίλειο, η συσσώρευση των εν λόγω (αναβληθέντων) ιατρικών ελέγχων σημαίνει ότι θα πρέπει να διενεργούνται 162 επιπλέον περιοδικοί ιατρικοί έλεγχοι ανά μήνα, πέραν του μέσου όρου των 250 ιατρικών ελέγχων, έως το τέλος του Δεκεμβρίου 2020. Αυτό θα δημιουργήσει πρόσθετο φόρτο εργασίας για τους γιατρούς και το κλινικό προσωπικό που ολοκληρώνουν τους εν λόγω περιοδικούς ελέγχους, ενώ θα υποχρεώσει τους μηχανοδηγούς να διανύσουν σημαντικές αποστάσεις ώστε να φτάσουν σε ένα ιατρικό κέντρο, στην περίπτωση που επιβληθούν περιοριστικά μέτρα ειδικά στην περιοχή τους.
                  
               
                     (16)
                  
                  
                     Σύμφωνα με τις πληροφορίες που παρασχέθηκαν από το Ηνωμένο Βασίλειο, στο πλαίσιο των διαδικασιών που έχουν θεσπιστεί για τον έλεγχο της ιατρικής καταλληλότητας και της ικανότητας των μηχανοδηγών, μπορούν να διεκπεραιωθούν λιγότερες υποθέσεις απ’ ό,τι συνήθως, λόγω περιορισμών για την κοινωνική αποστασιοποποίηση και πρόσθετων απαιτήσεων καθαρισμού. Αυτό αυξάνει τη δυσκολία διαχείρισης των συσσωρευόμενων αναβληθέντων περιοδικών ελέγχων. Επιπλέον, αναμένεται ότι ένας αριθμός μηχανοδηγών θα εξακολουθήσει να μην είναι σε θέση να μεταβεί σε ιατρικά κέντρα ή κέντρα κατάρτισης, λόγω κλινικής ευπάθειας, όσο η νόσος COVID-19 παραμένει ενεργή στον ευρύτερο πληθυσμό.
                  
               
                     (17)
                  
                  
                     Ως εκ τούτου, θα πρέπει να επιτραπεί στο Ηνωμένο Βασίλειο να παρατείνει την περίοδο μεταξύ της 1ης Φεβρουαρίου 2020 και της 31ης Αυγούστου 2020 που ορίζεται στο άρθρο 3 παράγραφος 1 του κανονισμού (ΕΕ) 2020/698, καθώς και την περίοδο των επτά μηνών που ορίζεται στο ίδιο άρθρο. Επίσης, θα πρέπει να επιτραπεί στο Ηνωμένο Βασίλειο να παρατείνει, κατά τέσσερις μήνες, την περίοδο μεταξύ της 1ης Μαρτίου 2020 και της 31ης Αυγούστου 2020 που ορίζεται στο άρθρο 11 παράγραφος 2 του κανονισμού (ΕΕ) 2020/698,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στο Ηνωμένο Βασίλειο να παρατείνει ως ακολούθως τις περιόδους που ορίζονται στο άρθρο 3 παράγραφος 1 και στο άρθρο 11 παράγραφος 2 του κανονισμού (ΕΕ) 2020/698:
            
                        α)
                     
                     
                        παράταση της περιόδου μεταξύ της 1ης Φεβρουαρίου 2020 και της 31ης Αυγούστου 2020 που ορίζεται στο άρθρο 3 παράγραφος 1 του κανονισμού (ΕΕ) 2020/698, κατά τέσσερις μήνες·
                     
                  
                        β)
                     
                     
                        παράταση της περιόδου των επτά μηνών που ορίζεται στο άρθρο 3 παράγραφος 1 του κανονισμού (ΕΕ) 2020/698, κατά τέσσερις μήνες·
                     
                  
                        γ)
                     
                     
                        παράταση της περιόδου μεταξύ της 1ης Μαρτίου 2020 και της 31ης Αυγούστου 2020 που ορίζεται στο άρθρο 11 παράγραφος 2 του κανονισμού (ΕΕ) 2020/698, κατά τέσσερις μήνες.
                     
                  
         
            Άρθρο 2
            Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
         
         
            Βρυξέλλες, 25 Αυγούστου 2020.
            
               
                  Για την Επιτροπή
               
               Adina-Ioana VALEAN
               
                  Μέλος της Επιτροπής
               
            
         
         
            (1)  ΕΕ L 165 της 27.5.2020, σ. 10.
         
            (2)  Οδηγία 2006/126/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για την άδεια οδήγησης (ΕΕ L 403 της 30.12.2006, σ. 18).
         
            (3)  Οδηγία 2007/59/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, σχετικά με την πιστοποίηση του προσωπικού οδήγησης μηχανών έλξης και συρμών στο σιδηροδρομικό σύστημα της Κοινότητας (ΕΕ L 315 της 3.12.2007, σ. 51).